Internet stranice FactCheck.org 'detektiraju' laži i netočnosti na američkoj političkoj sceni
Brooks Jackson: "Pokušavamo dati neutralnu ocjenu točnosti tvrdnji koje se čuju u političkim kampanjama i u politici općenito. Smatramo
Još uvijek nas dijeli godina dana od predsjedničkih izbora u Sjedinjenim Državama, ali se predizborna kampanja odvija već mjesecima. Sa svim oglasima kandidata i njihovim javnim izjavama, teško je utvrditi je li sve što kažu i istina. No, naš 'website tjedna' u tome može pomoći. Na internetskoj stranici FactCheck.org, neovisna ekipa novinara i istražitelja brižno 'secira' izjave političara, predsjedničkih kandidata iz obje stranke, i pokušava odijeliti činjenice od fikcije. "Mi se smatramo, na izvjestan način, zaštitnicima prava potrošača, u ovom slučaju prava građana i birača ... mi im pokušavamo pružiti neutralnu ocjenu točnosti činjeničnih tvrdnji koje se čuju u političkim kampanjama i u politici općenito" - kaže veteran novinar Brooks Jackson, direktor web stranice FactCheck.org. On kaže da ekipa koja stoji iza tog sajta pokušava pregledati sve oglase koje emitiraju predsjednički kandidati, a, uz to, i izjave izrečene na debatama i drugim forumima; potom se istraži točnost tvrdnji koje je moguće provjeriti. Na primjer, jedan od kandidata je usporedio stopu preživljavanja oboljelih od raka u Sjedinjenim Državama s onima u Britaniji. "Možemo provjeriti najpouzdanije činjenice koje su dostupne za provjeru. Ako treba, pitamo stručnjake. U spomenutom slučaju, provjerit ćemo službenu vladinu statistiku u Britaniji, koja objavljuje takve podatke. Kada nađemo izjave koje su bilo sumnjive ili netočne, ili navode na netočne zaključke, onda o tome objavimo napis" - Brooks Jackson. U spomenutom slučaju, istražitelji web sajta FactCheck.org su ustanovili – i objavili! - da je kandidat dao krive brojke. Web sajt je projekt Centra za javnu politiku Annenberg Sveučilišta Pennsylvanije. On je nestranački – dva najnovija napisa kritiziraju vodeću demokratsku kandidatkinju Hillary Clinton i republikanskog kandidata Rudyja Giulianija. Fokus web sajta je na predsjedničkoj politici, ali FactCheck traga za neistinama i u drugim zakucima javnog života, i ne samo na razini savezne vlade i institucija. "U mnogim američkim saveznim državama, ljudi biraju suce u vrhovni sud te države. Mislim da se u 22 od 50 saveznih država suci biraju. To prati velik broj oglasa; u nekim slučajevima neistinitih oglasa, koje – možete li to povjerovati! – daju ljudi koji žele biti suci! Čovjek bi mislio da će – ako uopće itko – onda barem ti kandidati imati poštovanja za točnost činjenica, ali nije uvijek tako" - kaže Brooks Jackson. Dakle, neovisan pogled na ono što političari i interesne skupine tvrde da je istinito može se naći na web stranici FactCheck.org.